  Майя Бывальцева 59 аресаз мыныкуз улонысь кошкиз Россиысь но Удмуртиысь дано тренер, калыккуспо классъем спортъя мастер Виктор Кузнецов. Со сярысь ивортэ элькунысь физкультурая, спортъя но егитъёсын ужан политикая министерстволэн пресс-службаез. Виктор Кузнецов Суй-пыдзыя сӧсыр муртъёслэн физкультурая но спортъя федерацизылэн вице-президентэз, Удмуртилэн паралимпи сборноезлэн валтӥсь тренерез, Россиысь Паралимпи комитетлэн улосвыл ёзэтэзлэн кивалтӥсез, следж-хокеен шудонъя «Удмуртия» клублэн начальникез луыса ужаз, куасэн бызьылӥсьёсты, биатлонистъёсты, капчи атлетъёсты, хоккеистъёсты дышетӥз. Со Удмуртиын гинэ ӧвӧл, быдэс Россиын следж-хоккейлы кутскон сётӥз. 2014-тӥ арын Сочиын Паралимпи шудонъёсын Россилэн следж-хоккейя сборноезлэн ассэ азинлыко возьматыны быгатэмаз, азвесь медальёс утэмаз, солэн но кужымез вань. Виктор Кузнецовлэн ӵыжы-выжыосызлы куректэмзэ вераз Удмуртилэн тӧроез Александр Бречалов. «Виктор Николаевичлэн улонэз капчи ӧй вал, но улыны туж бадӟым кужымез вал. Солэн тыршеменыз Удмуртиысь улӥсь кӧня ке дасъёсын но сюосын адямиос бадӟым спортэн вырыны кутскизы но тазалыко улонэз бырйизы. Солэн дышетскисьёсыз улосвыллэсь спортын данзэ будэтӥзы но быдэс дуннелы тодмо луизы. Ӟеч адямилэн ӵыжы-выжыосызлы но матысь адямиосызлы, элькунысь спорт сообществолы куректэмме верасько. Со сярысь тодэ ваёнъёс сюлэмъёсамы трос аръёслы кылёзы», — улосвыл тӧролэсь кылъёссэ вера солэн пресс-службаез. Кузнецовлэн улонысь кошкемез пумысен куректэмзэ вераз Россиысь Паралимпи комитетлэн кивалтӥсез Владимир Лукин но. «Со милемлы уз тырмы», — комитетлэн тӧроезлэсь кылъёссэ гожтэ солэн пресс-службаез. Виктор Кузнецовен люкиськон дыр но интыез сярысь берлогес вералозы. Тегъёс: Спорт Следж-хоккей Удмуртия улоныськошкемъёс ВикторКузнецов  